פירוש נוסף ערך זה עוסק בנבחרת הגברים של בלגיה בכדורגל. אם התכוונתם לנבחרת הנשים, ראו נבחרת בלגיה בכדורגל נשים.

**נבחרת בלגיה בכדורגל** היא נבחרת הכדורגל הלאומית של בלגיה, המנוהלת על ידי התאחדות הכדורגל הבלגית המלכותית. הדירוג הנוכחי של נבחרת בלגיה ברשימת הדירוג של פיפ"א, הוא המקום ה-4 בעולם, נכון ל-15 בפברואר 2024; הניקוד הוא 1,798.46 - ללא שינוי לעומת ניקוד קודם. דירוג השיא 1 נמדד לראשונה בנובמבר 2015, והדירוג הנמוך ביותר 71 נמדד לראשונה ביוני 2007.

הישגי השיא של הנבחרת במסגרת גביע העולם בכדורגל היו ב-1986 כאשר הגיעה למקום הרביעי, וב-2018 כאשר הגיעה למקום השלישי.

הישגי השיא של הנבחרת במסגרת אליפות אירופה בכדורגל, היו ביורו 1980, כשסיימה במקום השני, לאחר הפסד 1:2 למערב גרמניה; וביורו 1972 כאשר סיימה במקום השלישי.

לזכות הנבחרת שתי מדליות אולימפיות: מדליית זהב באולימפיאדת אנטוורפן ב-1920, ומדליית ארד באולימפיאדת פריז ב-1900.

היסטוריה
--------

### שנים ראשונות

נבחרת בלגיה שיחקה את משחקה הרשמי הראשון ב-1 במאי 1904 נגד צרפת, שגם לה היה זה משחקה הראשון. המשחק הסתיים בתיקו 3-3 לעיני 1,500 צופים באוקל, בלגיה. עשרים ימים מאוחר יותר, בלגיה וצרפת היו חלק משבע החברות המייסדות של פיפ"א. שנתיים לאחר הקמתה הרשמית, זכתה הנבחרת לכינוייה **השדים האדומים** בעקבות רצף ניצחונות מרשים מול נבחרות צרפת והולנד. הכינוי נבע מכך שצבע המדים של הנבחרת הבלגית הוא אדום.

בשנת 1920, זכתה בלגיה במדליית זהב במשחקים האולימפיים שנערכו באנטוורפן, בעקבות משחק גמר שנוי במחלוקת נגד צ'כוסלובקיה במהלכו נטשו שחקני היריבה את המגרש.

### 1930 עד 1938

נבחרת בלגיה הוזמנה להשתתף בגביע העולם הראשון בשנת 1930, אך הובסה במשחקה הראשון 0–3 על ידי ארצות הברית. במשחקה השני הפסידה בלגיה לפרגוואי 0–1 וסיימה אחרונה בבית.

ארבע שנים לאחר מכן התמודדה בלגיה במוקדמות מונדיאל 1934. בלגיה סיימה בתיקו עם אירלנד והפסידה להולנד, אך אף על פי שלא ניצחה אף משחק העפילה בלגיה למונדיאל לאחר שסיימה במקום השני בבית בזכות הפרש שערים טוב יותר מאירלנד. בטורניר הגמר, שנערך בשיטת נוק-אאוט, הודחה בלגיה בסיבוב הראשון כשהובסה על ידי גרמניה 2–5.

במוקדמות מונדיאל 1938, ניצחה בלגיה בלוקסמבורג וסיימה בתיקו ביתי נגד הולנד כדי לעלות לטורניר הגמר מהמקום השני בבית. בטורניר הגמר שוב הודחה בלגיה בסיבוב הראשון לאחר הפסד 1–3 לצרפת.

### 1950 עד 1970

בלגיה פרשה ממוקדמות מונדיאל 1950 ובכך נקטע רצף של שלוש הופעות רצופות במשחקי גמר הגביע העולמי. בלגיה שבה והעפילה למונדיאל 1954, לאחר שסיימה ראשונה בבית בטורניר המוקדמות לפני שוודיה ופינלנד. בטורניר הגמר, שסיבובו הראשון כבר נערך בשיטת בתים, סיימה בלגיה בתיקו 4-4 מול אנגליה ובכך לראשונה לא הפסידה במשחק בטורניר הגמר. בלגיה הובסה מול איטליה במשחקה השני וסיימה אחרונה בבית. במוקדמות מונדיאל 1958, סיימה בלגיה במקום השני בבית המוקדם אחרי צרפת ולפני איסלנד ואמורה הייתה להיות מודחת, אלא שבשלב מאוחר יותר הוחלט לקיים הגרלה בין סגניות הבתים, כאשר הזוכה הייתה אמורה לפגוש את ישראל לצמד משחקי פלייאוף על העלייה. נבחרת בלגיה זכתה בהגרלה אך סירבה להשתתף ובכך לא העפילה למונדיאל. במוקדמות מונדיאל 1962 הפסידה בלגיה בכל משחקיה לשוודיה ושווייץ וסיימה אחרונה בבית המוקדם. בלגיה השתתפה לראשונה במוקדמות אליפות אירופה במסגרת מוקדמות יורו 1964, אך הודחה בסיבוב הראשון על ידי יוגוסלביה. במוקדמות מונדיאל 1966, ניצחה בלגיה פעמיים את ישראל בבית המוקדם ובנוסף הביסה את בולגריה. בלגיה סיימה ראשונה בבית עם מספר נקודות זהה לבולגריה. על פי מתכונת המשחקים, הפרש השערים העדיף של בלגיה לא נלקח בחשבון ושתי הנבחרות נפגשו למשחק מכריע במקום נייטרלי על ההעפלה בו הפסידה בלגיה 1–2. בלגיה לא הצליחה להעפיל גם ליורו 1968 לאחר שסיימה במקום השני בבית המוקדם אחרי צרפת ולפני פולין ולוקסמבורג. אולם למונדיאל 1970 הצליחה בלגיה להעפיל, אחרי שלושה כישלונות רצופים, לאחר שסיימה ראשונה בבית המוקדם לפני יוגוסלביה, ספרד ופינלנד. בלגיה זכתה בניצחונה הראשון במסגרת טורנירי גמר גביע העולם, לאחר שישה משחקים ללא ניצחון, כשגברה 3–0 על אל סלבדור החלשה, אך בהמשך הפסידה לברית המועצות ולמקסיקו המארחת וסיימה במקום השלישי בבית.

### יורו 1972

הישגה המשמעותי הראשון של בלגיה, שלא במסגרת אולימפית, נקבע באליפות אירופה אותה אירחה בשנת 1972. רק ארבע נבחרות השתתפו בטורניר הגמר באותה תקופה ומארחת הטורניר נקבעה רק לאחר תום משחקי המוקדמות. בלגיה סיימה ראשונה בבית המוקדמות לפני פורטוגל, סקוטלנד ודנמרק והתמודדה מול איטליה בצמד משחקים על ההעפלה. המשחק הראשון באיטליה הסתיים בתיקו 0–0 והגומלין בבלגיה הסתיים בניצחון המארחת 2–1 ובכך העפילה בלגיה לראשונה בתולדותיה לאליפות אירופה. באליפות עצמה, הפסידה בלגיה 1–2 למערב גרמניה בחצי הגמר וסיימה במקום השלישי בעקבות ניצחון 2–1 על הונגריה.

בלגיה לא הצליחה להעפיל למונדיאל 1974, אף על פי שבמהלך משחקי המוקדמות לא ספגה שער. בלגיה הקדימה את נורווגיה ואיסלנד וסיימה עם מספר נקודות זהה להולנד הראשונה בבית המוקדם, אך הודחה בגלל הפרש שערים פחות טוב ממנה. הולנד הדיחה את בלגיה גם במוקדמות יורו 1976. בלגיה סיימה ראשונה בבית המוקדם לפני מזרח גרמניה, צרפת ואיסלנד אך בצמד המשחקים המכריע על ההעפלה מול הולנד הובסה 0–5 בהולנד והפסידה גם במשחק הגומלין הביתי. במוקדמות מונדיאל 1978 שוב פגשה בלגיה את הולנד והפסידה לה פעמיים. בלגיה סיימה אחריה במקום השני בבית המוקדם ולפני צפון אירלנד ואיסלנד ולא העפילה לגביע העולם בפעם השנייה ברציפות.

### 1980 עד 2002 : רצף הופעות בגביע העולם וסגנות אליפות אירופה

בשנות ה-80 של המאה ה-20 החל תור הזהב של הנבחרת הבלגית. תקופה זו כללה שש העפלות רצופות לגביע העולם דרך טורניר מוקדמות, שיא אשר נשבר רק על ידי נבחרת ספרד בשנת 2010 (שהעפילה אז בפעם השביעית ברציפות דרך טורניר מוקדמות).

ביורו 1980 רשמה בלגיה את הישג השיא שלה באליפויות אירופה, כאשר העפילה עד למשחק הגמר. בטורניר המוקדמות, סיימה בלגיה ראשונה בבית צמוד לפני אוסטריה, פורטוגל, סקוטלנד ונורווגיה. בטורניר הגמר שובצה בלגיה לבית עם איטליה המארחת, אנגליה וספרד כאשר הראשונה בבית עולה למשחק הגמר. במשחקה הראשון סיימה בלגיה בתיקו 1–1 עם אנגליה ובמשחקה השני גברה 2–1 על ספרד. במשחקה האחרון הייתה זקוקה בלגיה לתיקו מול איטליה על מנת להעפיל למשחק הגמר, בזכות מספר שערים רב יותר שהבקיעה לעומת איטליה. המשחק הסתיים בתיקו 0–0 ובלגיה העפילה למשחק הגמר מול מערב גרמניה. במשחק הגמר הוליכה מערב גרמניה 0–1, אולם בלגיה השוותה רבע שעה לסיום מכדור עונשין מ-11 מטרים של רנה ון דר איקן. שתי דקות לסיום המשחק, הובקע שער הניצחון למערב גרמניה ובלגיה סיימה במקום השני הגבוה בתולדותיה.

בלגיה העפילה למונדיאל 1982, הראשון מתוך שישה טורנירי גביע עולם אליהם העפילה בלגיה ברציפות. בלגיה העפילה לטורניר לאחר שסיימה ראשונה בבית צמוד וקשה שכלל גם את צרפת, אירלנד, הולנד וקפריסין. במשחק הפתיחה של טורניר הגמר הפתיעה בלגיה את אלופת העולם ארגנטינה 1–0 משער של ארווין ונדנברג. בהמשך ניצחה בלגיה 1–0 את אל סלבדור וסיימה בתיקו 1–1 מול הונגריה כדי להעפיל לסיבוב השני מהמקום הראשון בבית. זו הייתה הפעם הראשונה בה בלגיה עוברת סיבוב בגביע העולם. בסיבוב השני שובצה בלגיה לבית עם פולין וברית המועצות. בלגיה הפסידה בשני המשחקים וסיימה אחרונה בבית.

בלגיה העפילה ליורו 1984 לאחר שסיימה ראשונה בבית בטורניר המוקדמות לפני שווייץ, מזרח גרמניה וסקוטלנד, אך לא הצליחה לשחזר את הישגה מהאליפות הקודמת. בלגיה שובצה לבית עם צרפת, דנמרק ויוגוסלביה, כאשר שתי הראשונות עולות לחצי הגמר. במשחקה הראשון ניצחה בלגיה את יוגוסלביה 2–0, אך הובסה במשחקה השני 0–5 על ידי צרפת. תיקו במשחק האחרון מול דנמרק היה מספיק לבלגים על מנת לעלות לחצי הגמר מהמקום השני ובלגיה כבר הוליכה במשחק 2–0, אבל מהפך של דנמרק כולל שער ניצחון שש דקות לסיום הוריד את הבלגים למקום השלישי בבית והדיח אותם מהטורניר.

מונדיאל 1986 היווה את הישג השיא של נבחרת בלגיה. בטורניר המוקדמות שובצה בלגיה לבית עם פולין, אלבניה ויוון כאשר הראשונה בבית מעפילה לטורניר הגמר והסגנית מתמודדת בצמד משחקי פלייאוף על העלייה מול נבחרת אירופית אחרת. לאחר חמישה משחקים הגיעה בלגיה לפולין למשחק אחרון ומכריע, כאשר לשתי הקבוצות מספר נקודות והפרש שערים זהה, אך לפולין שערי זכות רבים יותר. המשחק הסתיים בתיקו 0–0 ששלח את פולין למונדיאל ואת בלגיה לצמד משחקי פלייאוף מכריעים מול הולנד. במשחק הראשון בבלגיה ניצחה בלגיה 1–0 ובמשחק החוץ בהולנד פיגרו הבלגים 0–2, אולם חמש דקות לסיום הבקיע גיאורגס גרון שער חוץ יקר לבלגים שצימק את התוצאה ל-2–1 והעלה את הבלגים לטורניר הגמר בזכות יתרון שערי החוץ. בניגוד לטורניר הקודם, טורניר הגמר במקסיקו לא התחיל טוב עבור הבלגים ששובצו לבית עם מקסיקו, עיראק ופרגוואי. בלגיה הפסידה למקסיקו 1–2 במשחק הראשון. בהמשך ניצחה בלגיה את עיראק 1–2 וסיימה בתיקו 2-2 עם פרגוואי. בלגיה סיימה רק במקום השלישי בבית, אך העפילה לשמינית הגמר כאחת מארבע הקבוצות שסיימו במקום השלישי עם המאזן הטוב ביותר. בשמינית הגמר התמודדה בלגיה מול ברית המועצות באחד המשחקים הטובים בטורניר. ברית המועצות הובילה 0–1 במחצית, אולם אנזו שיפו השווה בדקה ה-56. ברית המועצות עלתה שוב ליתרון 2–1, אך יאן קולמנס השווה 13 דקות לסיום והמשחק נכנס להארכה. שערים של סטפן דמול וניקו קלאסן קבעו מהפך והעלו את הבלגים ל-4–2 לפני שאיגור בלאנוב השלים שלושער פרטי וקבע את תוצאת הסיום 3–4 לבלגיה. בשלב רבע הגמר התמודדה בלגיה מול ספרד. יאן קולמנס העלה את הבלגים ליתרון 1–0, אולם הספרדים השוו 5 דקות לסיום וקבעו הארכה. בהארכה הפעם לא נכבשו שערים נוספים ובלגיה ניצחה בבעיטות הכרעה מ-11 מטרים 5–4 והעפילה לחצי הגמר. בחצי הגמר התמודדה בלגיה מול ארגנטינה והפסידה 0–2 מצמד שערים של דייגו מראדונה. במשחק על המקום השלישי הפסידה בלגיה לצרפת 2–4, שוב אחרי הארכה וסיימה במקום הרביעי בטורניר, הגבוה בתולדותיה.

בלגיה לא העפילה ליורו 1988 לאחר שסיימה שלישית בבית המוקדם אחרי אירלנד שעלתה ובולגריה, אולם הצליחה להעפיל למונדיאל 1990 לאחר שסיימה ראשונה בבית המוקדם לפני צ'כוסלובקיה, פורטוגל, שווייץ ולוקסמבורג. בלגיה פתחה את משחקיה בשלב הבתים בטורניר הגמר בניצחונות 0–2 על קוריאה הדרומית ו-3–1 על אורוגוואי וסיימה בהפסד 1–2 לספרד שמיקם אותה במקום השני אחריה בבית. בשמינית הגמר הפסידה בלגיה לאנגליה 0–1 משער של דייוויד פלאט דקה אחת לסיום ההארכה.

בלגיה לא העפילה ליורו 1992 לאחר שסיימה שלישית בבית המוקדם אחרי אלופת העולם גרמניה שעלתה ויילס, אולם שוב הצליחה להעפיל למונדיאל 1994 אחרי טורניר מוקדמות צמוד בו סיימה במקום השני אחרי רומניה, אך הקדימה את צ'כוסלובקיה, ויילס, קפריסין ואיי פארו. בטורניר הגמר שובצה בלגיה בשלב הבתים עם הולנד, ערב הסעודית ומרוקו. בלגיה ניצחה 1–0 את מרוקו ואת הולנד, אולם הפסידה במפתיע לערב הסעודית 0–1 וסיימה שלישית בבית עקב שער זכות אחד פחות מהולנד וערב הסעודית שסיימו עם מספר נקודות והפרש שערים זהה. למרות זאת, בלגיה העפילה לשמינית הגמר כאחת מארבע הקבוצות בעלות המאזן הטוב ביותר מהמקום השלישי. זו הייתה הפעם הרביעית ברציפות שבה בלגיה העפילה משלב הבתים. בלגיה הודחה בשמינית הגמר לאחר שהפסידה 2–3 לגרמניה.

בלגיה כשלה בפעם השלישית ברציפות בנסיונותיה להעפיל לאליפות אירופה, כשלא הצליחה להעפיל ליורו 1996, אך במוקדמות מונדיאל 1998 המשיכה להצליח. בלגיה סיימה שנייה בבית המוקדמות אחרי הולנד ולפני טורקיה, ויילס וסן מרינו והעפילה לצמד משחקי פלייאוף מול אירלנד. המשחק הראשון באירלנד הסתיים בתיקו 1–1 ובמשחק הגומלין בבלגיה ניצחו הבלגים 2–1 משער ניצחון של לוק ניליס. בטורניר הגמר סיימה בלגיה את שלושת משחקיה בתיקו (0–0 מול הולנד, 2–2 מול מקסיקו ו-1–1 מול קוריאה הדרומית), סיימה שלשית בבית והודחה. בכך נקטע רצף של ארבע העפלות רצופות משלב הבתים.

בלגיה העפילה ליורו 2000 כמארחת משותפת עם הולנד ושובצה לבית עם שוודיה, איטליה וטורקיה. בלגיה פתחה בניצחון 2–1 על שוודיה, אך הפסידה 0–2 לאיטליה. במשחקה האחרון בשלב הבתים, תיקו מול טורקיה היה מספיק לבלגים כדי לעלות לרבע הגמר אולם הטורקים ניצחו 2–0 ובלגיה הודחה מהטורניר. במוקדמות מונדיאל 2002, סיימה בלגיה במקום השני בבית אחרי קרואטיה ולפני סקוטלנד, לטביה וסן מרינו והעפילה לצמד משחקי פלייאוף על העלייה מול צ'כיה. בלגיה ניצחה פעמיים 1–0 והעפילה בפעם השישית ברציפות למונדיאל. בטורניר הגמר בלגיה שובצה בשלב הבתים לבית עם רוסיה, יפן ותוניסיה. בלגיה סיימה בתיקו 2–2 עם יפן ובתיקו 1–1 עם תוניסיה. במשחק האחרון בשלב הבתים, בלגיה הייתה חייבת ניצחון על רוסיה כדי לעלות לשמינית הגמר בעוד לרוסים היה מספיק תיקו. בלגיה ניצחה 3–2 במשחק המכריע והעפילה לשמינית הגמר, בו הפסידה לברזיל 0–2 והודחה. מונדיאל 2002 היה הטורניר הגדול האחרון בו בלגיה השתתפה עד מונדיאל 2014.

### 2004 עד 2012

התקופה שלאחר מונדיאל 2002 ועד מוקדמות מונדיאל 2014 היוותה תקופת שפל עבור הנבחרת הבלגית. במהלך תקופה זו לא הצליחה בלגיה להעפיל לשני טורניר גביע העולם ולשלושה טורניר אליפות אירופה. בעוד שהפעם האחרונה בה הצליחה בלגיה להעפיל לאליפות אירופה דרך המוקדמות הייתה בשנת 1984, בלגיה הצליחה להעפיל לשישה טורנירי גמר גביע עולם רצופים מ-1982 עד 2002 וכעת לא הצליחה להעפיל אף אליהם.

בלגיה לא העפילה ליורו 2004, לאחר שסיימה במקום השלישי בית המוקדם אחרי בולגריה וקרואטיה. בלגיה סיימה עם מספר נקודות זהה לקרואטיה, אך בגלל מאזן שערי פנימי במפגשים ביניהן סיימה שלישית ולא העפילה לפלייאוף. במוקדמות מונדיאל 2006 סיימה בלגיה רביעית בבית המוקדם אחרי סרביה ומונטנגרו, ספרד ובוסניה והרצגובינה. בכך נקטע רצף שש ההעפלות לטורניר גביע העולם. במוקדמות יורו 2008 נסוגה בלגיה אף יותר כאשר סיימה רק חמישית בבית המוקדם מתוך שמונה נבחרות אחרי פולין, פורטוגל, סרביה ופינלנד. במוקדמות מונדיאל 2010 סיימה בלגיה רביעית בבית המוקדם אחרי ספרד, בוסניה והרצגובינה וטורקיה. במוקדמות יורו 2012 סיימה בלגיה שלישית בבית המוקדם אחרי גרמניה וטורקיה. טורניר זה חתם חמישה טורנירי מוקדמות רצופים שהסתיימו באי העפלה. לצד האכזבות הללו, יכלה בלגיה להתעודד מדור חדש של כדורגלנים מוכשרים, כאשר נבחרתה הצעירה עד גיל 23 סיימה רביעית באולימפיאדת בייג'ינג בשנת 2008.

### מונדיאל 2014

בלגיה העפילה למונדיאל 2014 לאחר טורניר מוקדמות מוצלח במיוחד. בלגיה ניצחה 8 משחקים וסיימה שנים נוספים בתיקו. היא סיימה במקום הראשון בבית המוקדם לפני קרואטיה, סרביה, סקוטלנד. ויילס ומקדוניה ושובצה בדרג הראשון בהגרלת הבתים במונדיאל. בלגיה שובצה עם נבחרות רוסיה, אלג'יריה וקוריאה הדרומית.
בטורניר הגמר ניצחו הבלגים בארבעת משחקיהם הראשונים (שיא ניצחונות לטורניר עבור הבלגים), כולם בהפרש של שער, אך הודחו ברבע הגמר.
בשלב הבתים ניצחה בלגיה את אלג'יריה 2–1, את רוסיה 1–0 ואת קוריאה הדרומית 1–0 וסיימה ראשונה בבית המוקדם. בשלב שמינית הגמר ניצחה בלגיה את ארצות הברית 2–1 אחרי הארכה. בשלב רבע הגמר הפסידה בלגיה לארגנטינה 1–0 והודחה מהטורניר.

### יורו 2016

בלגיה העפילה ליורו 2016 לאחר שלא הצליחה להעפיל לשלוש אליפויות אירופה הקודמות, אך עם ציפיות גבוהות בעקבות היכולת הגבוהה של הנבחרת והמונדיאל המוצלח שעברה.  

הבלגים העפילו לטורניר לאחר שסיימו ראשונים בבית המוקדם לפני ויילס, בוסניה והרצגובינה, ישראל, קפריסין ואנדורה. בטורניר הגמר שובצה בלגיה לבית עם איטליה, שוודיה ואירלנד. בלגיה פתחה בהפסד 0–2 לאיטליה אך בהמשך הביסה את אירלנד 0–3 וניצחה את שוודיה 0–1. בלגיה העפילה לשמינית הגמר מהמקום השני בבית. בשמינית הגמר הביסה בלגיה את הונגריה 0–4 אך ברבע הגמר הופתעה בלגיה על ידי ויילס 3-1 והודחה מהטורניר.

### מונדיאל 2018

מונדיאל 2018 הביא לנבחרת בלגיה את ההישג הטוב בתולדותיה - המקום השלישי.

בלגיה העפילה לטורניר כזוכת בית 8 במוקדמות אירופה, עם תשעה ניצחונות ותוצאת תיקו אחת. את שלב הבתים צלחה עם 3 ניצחונות, בהם גברה על אנגליה, תוניסיה ופנמה, וסיימה ראשונה בבית ז'.

במשחק שמינית הגמר גברה 3:2 על נבחרת יפן. עד הדקה ה-69 הייתה התוצאה 0–2 לזכותה של יפן, ולאחריה הצליחה בלגיה להבקיע 3 שערים, שהאחרון בהם בתוספת הזמן בדקה ה-90+4'.

במשחק רבע הגמר הדיחה את נבחרת ברזיל מהטורניר בתוצאה 2:1, ועלתה לשלב חצי הגמר, לראשונה מזה 32 שנה. בלגיה הפסידה לצרפת 1:0 במשחק חצי הגמר, וזכתה במקום השלישי לאחר שגברה על נבחרת אנגליה 2:0.

### יורו 2020

בלגיה העפילה ליורו 2020 בפעם השנייה ברציפות לאחר שסיימה את שלב המוקדמות במאזן מושלם של 10 ניצחונות מ-10 משחקים. היא סיימה בראש הבית המוקדם לפני רוסיה, סקוטלנד, קפריסין, קזחסטן וסן מרינו. גם בטורניר הגמר סיימה בלגיה את שלב הבתים במאזן מושלם בעקבות ניצחונות 0-3 על רוסיה, 1-2 על דנמרק ו-0-2 על פינלנד. בשמינית הגמר גברה בלגיה על פורטוגל 0-1, אך ברבע בגמר הפסידה 2-1 לאיטליה ובכך הודחה ברבע גמר היורו בפעם השנייה ברציפות.

### מונדיאל 2022

בלגיה העפילה למונדיאל 2022 לאחר טורניר מוקדמות מוצלח. בלגיה ניצחה 6 משחקים וסיימה שניים נוספים בתיקו. היא סיימה במקום הראשון בבית המוקדם לפני ווילס, צ'כיה, אסטוניה ובלארוס ושובצה בדרג הראשון בהגרלת הבתים במונדיאל.

בלגיה שובצה עם נבחרות קרואטיה, מרוקו וקנדה.

בשלב הבתים ניצחה בלגיה את קנדה 1–0, הפסידה למרוקו 2-0 וסיימה בתיקו 0-0 עם קרואטיה, בעקבותיו סיימה שלישית בבית והודחה מהטורניר.

כל גביעי העולם
--------------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| אורוגוואיאורוגוואי 1930 | סיבוב ראשון | 2 | 0 | 0 | 2 | 0 | 4 |
| הממלכה האיטלקיתהממלכה האיטלקית 1934 | סיבוב ראשון | 1 | 0 | 0 | 1 | 2 | 5 |
| צרפתצרפת 1938 | סיבוב ראשון | 1 | 0 | 0 | 1 | 1 | 3 |
| ברזילברזיל 1950 | פרשה |
| שווייץשווייץ 1954 | סיבוב ראשון | 2 | 0 | 1 | 1 | 5 | 8 |
| שוודיהשוודיה 1958 | לא העפילה |
| צ'ילהצ'ילה 1962 |
| אנגליהאנגליה 1966 |
| מקסיקומקסיקו 1970 | סיבוב ראשון | 3 | 1 | 0 | 2 | 4 | 5 |
| גרמניהגרמניה 1974 | לא העפילה |
| ארגנטינהארגנטינה 1978 |
| ספרדספרד 1982 | סיבוב שני | 5 | 2 | 1 | 2 | 3 | 5 |
| מקסיקומקסיקו 1986 | מקום רביעי | 7 | 2 | 2 | 3 | 12 | 15 |
| איטליהאיטליה 1990 | שמינית גמר | 4 | 2 | 0 | 2 | 6 | 4 |
| ארצות הבריתארצות הברית 1994 | שמינית גמר | 4 | 2 | 0 | 2 | 4 | 4 |
| צרפתצרפת 1998 | סיבוב ראשון | 3 | 0 | 3 | 0 | 3 | 3 |
| קוריאה הדרומיתקוריאה הדרומית יפןיפן 2002 | שמינית גמר | 4 | 1 | 2 | 1 | 6 | 7 |
| גרמניהגרמניה 2006 | לא העפילה |
| דרום אפריקהדרום אפריקה 2010 |
| ברזילברזיל 2014 | רבע גמר | 5 | 4 | 0 | 1 | 6 | 3 |
| רוסיהרוסיה 2018 | מקום שלישי | 7 | 6 | 0 | 1 | 16 | 6 |
| קטר (מדינה)קטר (מדינה) 2022 | סיבוב ראשון | 3 | 1 | 1 | 1 | 1 | 2 |
| ארצות הבריתארצות הברית מקסיקומקסיקו קנדהקנדה 2026 |  |  |  |  |  |  |
| **סה"כ** | 14/22 | 51 | 21 | 10 | 20 | 69 | 74 |

* משחקי תיקו כוללים גם משחקים שהוכרעו בבעיטות הכרעה

כל אליפויות אירופה
------------------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| צרפתצרפת 1960 | לא נרשמה |
| ספרדספרד 1964 | לא העפילה |
| איטליהאיטליה 1968 |
| בלגיהבלגיה 1972 | מקום שלישי | 2 | 1 | 0 | 1 | 3 | 3 |
| יוגוסלביהיוגוסלביה 1976 | לא העפילה |
| איטליהאיטליה 1980 | מקום שני | 4 | 1 | 2 | 1 | 4 | 4 |
| צרפתצרפת 1984 | סיבוב ראשון | 3 | 1 | 0 | 2 | 4 | 8 |
| גרמניהגרמניה 1988 | לא העפילה |
| שוודיהשוודיה 1992 |
| אנגליהאנגליה 1996 |
| בלגיהבלגיה הולנדהולנד 2000 | סיבוב ראשון | 3 | 1 | 0 | 2 | 2 | 5 |
| פורטוגלפורטוגל 2004 | לא העפילה |
| אוסטריהאוסטריה שווייץשווייץ 2008 |
| פוליןפולין אוקראינהאוקראינה 2012 |
| צרפתצרפת 2016 | רבע גמר | 5 | 3 | 0 | 2 | 9 | 5 |
| האיחוד האירופיהאיחוד האירופי 2020 | רבע גמר | 5 | 4 | 0 | 1 | 9 | 3 |
| גרמניהגרמניה 2024 | העפילה |  |  |  |  |  |  |
| **סה"כ** | 6/16 | 22 | 11 | 2 | 9 | 31 | 28 |

* משחקי תיקו כוללים גם משחקים שהוכרעו בבעיטות הכרעה

ליגת האומות של אופ"א
--------------------

| שנה | דרג | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| פורטוגלפורטוגל 2018-2019 | א | שלב הבתים | 4 | 3 | 0 | 1 | 9 | 6 |
| איטליהאיטליה 2020-2021 | א | מקום רביעי | 8 | 5 | 0 | 3 | 19 | 11 |
| הולנדהולנד 2022-2023 | א | שלב הבתים | 6 | 3 | 1 | 2 | 11 | 8 |
| 2024-2025 | א |  |  |  |  |  |  |  |
| **סה"כ** | 18 | 11 | 1 | 6 | 39 | 25 |

* משחקי תיקו כוללים גם משחקים שהוכרעו בבעיטות הכרעה

סגל הנבחרת
----------

סגל הנבחרת לקראת מונדיאל 2022. הנתונים מעודכנים ל-25 בספטמבר 2022.

| מס' | עמדה | שם | תאריך לידה | הופעות | שערים | מועדון |
| --- | --- | --- | --- | --- | --- | --- |
| 1 | שוער | טיבו קורטואה (קפטן שני) | 11 במאי 1992 | 100 | 0 | ספרדספרד ריאל מדריד |
| 12 | שוער | סימון מיניולה | 6 במרץ 1988 | 35 | 0 | בלגיהבלגיה קלאב ברוז' |
| 13 | שוער | קון קסטילס | 25 ביוני 1992 | 4 | 0 | גרמניהגרמניה וולפסבורג |
|  |
| 2 | הגנה | טובי אלדרווירלד | 2 במרץ 1989 | 123 | 5 | בלגיהבלגיה רויאל אנטוורפן |
| 3 | הגנה | ארתור תיאט | 25 במאי 2000 | 3 | 0 | צרפתצרפת סטאד רן |
| 4 | הגנה | ואוט פאאס | 3 באפריל 1998 | 1 | 0 | אנגליהאנגליה לסטר סיטי |
| 5 | הגנה | יאן ורטונגן | 24 באפריל 1987 | 129 | 9 | בלגיהבלגיה אנדרלכט |
| 15 | הגנה | תומא מנייה | 12 בספטמבר 1991 | 58 | 8 | גרמניהגרמניה בורוסיה דורטמונד |
| 21 | הגנה | טימותי קסטאן | 5 בדצמבר 1995 | 25 | 2 | אנגליהאנגליה פולהאם |
| 26 | הגנה | זנו דבאסט | 21 באוקטובר 2003 | 2 | 0 | בלגיהבלגיה אנדרלכט |
|  |
| 6 | קשר | אקסל ויטסל | 12 בינואר 1989 | 126 | 12 | ספרדספרד אתלטיקו מדריד |
| 7 | קשר | קווין דה בראונה (קפטן) | 28 ביוני 1991 | 93 | 25 | אנגליהאנגליה מנצ'סטר סיטי |
| 8 | קשר | יורי טילמנס | 7 במאי 1997 | 54 | 5 | אנגליהאנגליה אסטון וילה |
| 11 | קשר | יאניק קרסקו | 4 בספטמבר 1993 | 59 | 8 | ערב הסעודיתערב הסעודית א-שבאב ריאד |
| 18 | קשר | אמאדו אוננה | 16 באוגוסט 2001 | 2 | 0 | אנגליהאנגליה אברטון |
| 19 | קשר | לאנדר דנדונקר | 15 באפריל 1995 | 29 | 1 | אנגליהאנגליה אסטון וילה |
| 20 | קשר | האנס פנאקן | 24 באוגוסט 1992 | 22 | 5 | בלגיהבלגיה קלאב ברוז' |
| 22 | קשר | שארל דה קטלארה | 10 במרץ 2001 | 10 | 1 | איטליהאיטליה אטאלנטה |
|  |
| 9 | חלוץ | רומלו לוקאקו | 13 במאי 1993 | 102 | 68 | איטליהאיטליה רומא |
| 14 | חלוץ | דריס מרטאנס | 6 במאי 1987 | 106 | 21 | טורקיהטורקיה גלאטסראיי |
| 16 | חלוץ | תורגן אזאר | 29 במרץ 1993 | 45 | 9 | בלגיהבלגיה אנדרלכט |
| 17 | קיצוני | לאנדרו טרוסארד | 4 בדצמבר 1994 | 21 | 5 | אנגליהאנגליה ארסנל |
| 23 | חלוץ | מישי בטשואיי | 2 באוקטובר 1993 | 47 | 26 | טורקיהטורקיה פנרבחצ'ה |
| 24 | חלוץ | לואיס אופנדה | 16 בפברואר 2000 | 4 | 1 | גרמניהגרמניה ר.ב. לייפציג |
| 25 | קיצוני | ז'רמי דוקו | 27 במאי 2002 | 10 | 2 | אנגליהאנגליה מנצ'סטר סיטי |

שחקנים מפורסמים
---------------

* ברנרד וורהוף
* פול ון הימסט
* ז'אן-מרי פפאף
* מישל פרודום
* יאן קולמאנס
* פרנקי ון דר אלס
* אריק גרטס
* אנזו שיפו
* לוק ניליס
* טימי סימונס
* בארט חור
* לואיג'י פירוני
* אריק דפלנדרה
* דניאל ואן בוייטן
* וסלי סונק
* מוסא דמבלה
* אדן הזארד
* וינסנט קומפני
* טיבו קורטואה
* קווין דה בראונה
* יאן ורטונגן
* רומלו לוקאקו
* יאניק קרסקו
* טובי אלדרווירלד
* דריס מרטנס

שיאי שחקנים
-----------

נכון ל-12 בספטמבר 2023. 

שחקנים **מודגשים** הם שחקנים שעדיין פעילים בנבחרת.
### שיאני ההופעות

**יאן ורטונגן** שיאן ההופעות (153) בנבחרת בלגיה בכל הזמנים.

| דירוג | שחקן | שנים בנבחרת | הופעות | שערים |
| --- | --- | --- | --- | --- |
| 1 | **יאן ורטונגן** | **2007–הווה** | **153** | 10 |
| 2 | אקסל ויטסל | 2008–2022 | **130** | 12 |
| 3 | טובי אלדרווירלד | 2009–2022 | **127** | 5 |
| 4 | אדן הזאר | 2008–2022 | **126** | 33 |
| 5 | **רומלו לוקאקו** | **2010–הווה** | **113** | 83 |
| 6 | דריס מרטנס | 2011–2022 | **109** | 21 |
| 7 | **טיבו קורטואה** | **2011–הווה** | **102** | 0 |
| 8 | **קווין דה בראונה** | **2010–הווה** | **99** | 26 |
| 9 | יאן קולמנס | 1977–1991 | **96** | 23 |
| 10 | טימי סימונס | 2001–2016 | **94** | 6 |

### מלכי השערים

**רומלו לוקאקו** מלך השערים (83) בנבחרת בלגיה בכל הזמנים

| דירוג | שחקן | שנים בנבחרת | שערים | הופעות | ממוצע למשחק |
| --- | --- | --- | --- | --- | --- |
| 1 | **רומלו לוקאקו** | **2010–הווה** | **83** | 113 | 0.7 |
| 2 | אדן הזאר | 2008–2022 | **33** | 126 | 0.26 |
| 3 | ברנרד וורהוף | 1928–1940 | **30** | 61 | 0.49 |
| פול ון הימסט | 1960–1974 | 81 | 0.37 |
| 5 | מארק וילמוטס | 1994–2002 | **28** | 70 | 0.4 |
| 6 | **מישי בטשואיי** | **2015–הווה** | **27** | 54 | 0.5 |
| ז'וזף מרמנס | 1945–1956 | 56 | 0.48 |
| 8 | רובר דה וין | 1906–1913 | **26** | 23 | 1.13 |
| ריימונד בריין | 1925–1939 | 54 | 0.48 |
| **קווין דה בראונה** | **2010–הווה** | 99 | 0.26 |

קישורים חיצוניים
----------------

ויקישיתוף מדיה וקבצים בנושא **נבחרת בלגיה בכדורגל** בוויקישיתוף
* 

* אתר האינטרנט הרשמי של נבחרת בלגיה בכדורגל (בלגיה)
* נבחרת בלגיה בכדורגל, ברשת החברתית פייסבוק

* נבחרת בלגיה בכדורגל, ברשת החברתית אקס (טוויטר)

* נבחרת בלגיה בכדורגל, ברשת החברתית אינסטגרם

* נבחרת בלגיה בכדורגל, סרטונים בערוץ היוטיוב

הערות שוליים
------------

1. ↑  דירוג לנבחרות לאומיות לגברים באתר פיפ"א
2. 1 2  החל מאוגוסט 1993 - אז החל דירוג פיפ"א לנבחרות גברים בכלל

| כדורגל בבלגיה בלגיהבלגיה |
| --- |
| ניהול | התאחדות הכדורגל הבלגית המלכותית • קבוצות • אצטדיונים • תחרויות |
| תחרויות ליגה | ליגת הפרו • הליגה השנייה • הליגה השלישית • הליגה הרביעית • הליגות המחוזיות |
| תחרויות גביע | הגביע הבלגי • הסופר קאפ הבלגי |
| נבחרות | הנבחרת הלאומית • הנבחרת הצעירה • נבחרת הנשים |

| נבחרות הכדורגל של אירופה (אופ"א) |
| --- |
| 

|  |
| --- |
| אוסטריה • אוקראינה • אזרבייג'ן • איטליה • איי פארו • איסלנד • אירלנד • אלבניה • אנגליה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גיברלטר • גרמניה • דנמרק • הולנד • הונגריה • ויילס • טורקיה • יוון • ישראל • לוקסמבורג • לטביה • ליטא • ליכטנשטיין • מולדובה • מונטנגרו • מלטה • מקדוניה הצפונית • נורווגיה • סן מרינו • סלובניה • סלובקיה • ספרד • סקוטלנד • סרביה • פולין • פורטוגל • פינלנד • צ'כיה • צפון אירלנד • צרפת • קוסובו • קזחסטן • קפריסין • קרואטיה • רומניה • רוסיה • שוודיה • שווייץ |

 |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 77e878ed-e200-48b5-992f-940448e17417
* VIAF: 22145541701896600201
* WorldCat: viaf-22145541701896600201

 |